
          REPUBLIKA HRVATSKA
       OPĆINSKI PREKRŠAJNI SUD 
       U ZAGREBU
         Zagreb, Avenija Dubrovnik 8                                  Poslovni broj: Pp-15017/2025
  	
R J E Š E NJ E  

	Općinski prekršajni sud u Zagrebu, rješavajući po sucu Mariji Malenica-Marić u prekršajnom predmetu protiv I okrivljenika S.bujar prom j.d.o.o. i II okrivljenika Sule Sulkaja, odlučujući o zahtjevu okrivljenika za naknadu troškova prekršajnog postupka, temeljem čl. 140. st. 7. u vezi sa čl. 138. st. 2. t. 7. Prekršajnog zakona  

r i j e š i o  j e

I Okrivljenicima ima se isplatiti iznos 275,00 (dvjestosedamdesetipet) eura na ime naknade troškova prekršajnog postupka koji obuhvaćaju nagradu i nužne izdatke branitelja.

	II U ostalom dijelu okrivljenici se sa svojim zahtjevima odbijaju.

	III Nalaže se računovodstvu ovog suda da iznos od 275,00 (dvjestosedamdesetipet) eura uplati za okrivljenike na račun branitelja Ive Franjića broj HR 7324020061140571759 otvoren kod Erste&Steiermärkische bank d.d.

O b r a z l o ž e n j e

	1. Presudom ovog suda broj: Pp-15017/2025 od 11. veljače 2026. okrivljenici su  temeljem čl. 182. t. 1. Prekršajnog zakona oslobođeni optužbe zbog počinjenja djela prekršaja iz čl. 251. st. 1. t. 1. i st. 2. Zakona o strancima. 

	2. Okrivljenici su po svojemu branitelju podnijeli zahtjev za naknadu troškova obrane, u iznosu od 750,00 eura i to za: 

1. prigovor na obavezni prekršajni nalog (S.bujar prom j.d.o.o.)   150 bodova 
2. prigovor na obavezni prekršajni nalog (Sula Sulkaj) 	       150 bodova
ukupno 300 bodova x 2,00 eura = 600,00 eura uvećano za PDV 25% = 750,00 eura

3. Zahtjev je djelomično osnovan. 

	4. Sud je pregledom spisa, a uzimajući u obzir vrijednosti pojedinih radnji odvjetnika određenih odredbama Tarife o nagradama i naknadi troškova za rad odvjetnika (nastavno OT), utvrdio da okrivljenicima za prigovor Tbr. 1. t. 2. u vezi Tbr.4. t. 1. i  Tbr. 40. t. 1. OT pripada 110 bodova

	5. S obzirom na navedeno, okrivljenicima u ovom prekršajnom predmetu pripada ukupno 110 bodova za pružene odvjetničke usluge obrane, a vrijednost 1 boda iznosi 2,00 eura, te se okrivljenicima na ime nagrade i nužnih izdataka njihovog branitelja ima isplatiti iznos od 220,00 eura, na koji se dodaje 25 % PDV-a od 55,00 eura, što daje iznos 275,00  eura.

6. Sud je odbio zahtjev okrivljenika  za naknadu troškova zastupanja od strane njihovog branitelja, da se svakome pojedinačno za sastav prigovora pripadne 150 bodova, jer sukladno Tbr. 40. t. 1. Tarife, odvjetniku kada u istom postupku brani ili zastupa više osoba pripada pravo na povišenje tarifnih stavaka za drugu i svaku slijedeću osobu za 10% uz uvjet da to povišenje može iznositi najviše 50%, što, u konkretnom slučaju kako je odvjetnik zastupao dvije osobe, dva okrivljenika, pripada za svaku obavljenu radnju 110 bodova. 
  
7. Prema tome kako se navedeno potraživanje okrivljenika smatra neosnovanim, to je i odlučeno kao u izreci rješenja.  

U Zagrebu, 3. srpnja 2026.

    Zapisničar									Sudac 
Marija Halozar						       Marija Malenica-Marić


Uputa o pravnom lijeku: 

	Protiv ovog rješenja nezadovoljna stranka ima pravo žalbe u roku od 3 dana po primitku ovog rješenja. Žalba se podnosi Prekršajnom sudu u Zagrebu, na adresu Zagreb, Avenija Dubrovnik 8, u dva istovjetna vlastoručno potpisana primjerka, a o žalbi odlučuje Visoki prekršajni sud Republike Hrvatske. 

Dostavna naredba: 
1. I okrivljeniku, S. Bujar prom j.d.o.o., Zagreb, Dudovec 51, 
2. II okrivljeniku, Sula Sulkaj, Zagreb, Žagarova ulica 10
3. branitelju okrivljenika, Odvjetniku Ivi Franjiću, Zagreb, Ilica 110,
4. računovodstvu, po pravomoćnosti 
5. pismohrana, ovdje 

